
הצעת-חוק ביטוח בריאות ממלכתי (תיקון – שירותי רפואת שיניים לבעלי מום מולד בלב), התשס"ב-2001


היו"ר דוד טל:

	אני פותח את הישיבה. חבר-הכנסת ויצמן שירי מגיש הצעת-חוק ביטוח בריאות ממלכתי (תיקון – שירותי רפואת שיניים לבעלי מום מולד בלב), התשס"ב-2001.

	החלטתי שהיום נקיים הצבעה בלבד. אני אתן לך לומר כמה משפטים, ומייד נעבור להצבעה. 

ויצמן שירי:

	 אני הבנתי ממך שתקיים הצבעה בלבד, ושלא תזמין מוזמנים לדיון. 

היו"ר דוד טל:

	אין דיון היום. 

ויצמן שירי:

	 כי המוזמנים שהגיעו הם לא המוזמנים שאמרנו שצריכים להגיע. אמרנו שאם מזמינים מומחים לדיון, צריך שיהיה איזון. אתה לא צריך לאפשר לאף אחד לומר אפילו מילה, אלא רק למציע. אם הזמנת מומחים, היית צריך להזמין על אותו בסיס מומחים מהצד השני, שיסבירו מה משמעות הדבר. 

היו"ר דוד טל:

	האם יש מומחים שביקשת להזמין והם לא הגיעו?

שירלי אברמי:

	אנחנו הזמנו את נציגי משרד הבריאות. 

היו"ר דוד טל:

	הוא לא מתכוון למשרד הבריאות. 

ויצמן שירי:

	 אני מדבר על קרדיולוג מומחה לילדים, מנהל מוכר ושם דבר במדינת-ישראל, פרופסור בלידן. נתתי לכם את השם שלו, ולא הזמנתם אותו עוד בישיבה הקודמת. הוא היה מציג את עמדתו בפני חברי הוועדה, כי אנחנו יודעים מה השיקולים של משרד הבריאות ואנחנו יודעים מה השיקולים של הקופות, עם כל מה שמשתמע מכך. לכן אני ביקשתי להזמין – וזה מופיע בפרוטוקול - את פרופסור בלידן. לכן אף אחד מהמומחים לא ידבר בעניין הזה. 

היו"ר דוד טל:

	לא אדוני, אתה לא תקבע לי מי ידבר, אני היושב-ראש. אבל אני מקבל חלק מהטענה שלך. 

	אני לא יכול שלא לתת לדוקטור אוסנת לוכסנבורג לדבר. בפועל היא מרכזת את כל נושא סל הבריאות. אני אתן לה לומר כמה משפטים, ולאחר-מכן אתה תאמר כמה משפטים ונצביע, או שחבר-הכנסת ריגר גם רוצה לדבר?

ויצמן שירי:

	 חשוב שחבר-הכנסת ריגר יידע בדיוק במה מדובר. 

גנדי ריגר:

	אני יודע, אני כבר בעד. 

אוסנת לוכסנבורג:

	אני רוצה לומר כמה מילים לגבי האופן בו רואה משרד הבריאות את הדברים. 

ויצמן שירי:

	 היא דיברה בפעם הקודמת, זה לא בסדר. 

אוסנת לוכסנבורג:

	הנקודה הראשונה שאנחנו רוצים להעלות היא נקודה עקרונית. משרד הבריאות פיתח איזשהו תהליך שיטתי. יש לנו הקצאת תקציב אחת לשנה, שהשנה עומדת על כ-150,000,000 שקלים, ובה רואים את כלל צרכי המערכת. כשמציבים צורך אחד מול השני, רואים במסגרת ועדה ציבורית את הצרכים החשובים ביותר של המערכת. 

	אנחנו חושבים שהדרך הנכונה היא להביא את הכל בפני הוועדה. מכיוון שהוועדה רואה את כלל הצרכים, ומכיוון שהוועדה רואה את המקום של טכנולוגיות שונות בהשוואה לדברים אחרים שנדרשים, במסגרת התקציב המוגבלת אנחנו מדברים על חשיבות רבה מאד לשימוש בוועדה זאת. זה השיקול העקרוני. 

	אני כרגע לא אתייחס לסוגייה הספציפית הזאת, אבל לא היינו רוצים שבגלל נושא מסוים שייכנס באמצעות חקיקה, יידחו החוצה דברים, כמו: תרופות מצילות חיים, תרופות נגד סרטן, תרופות לחולי אידס וכו'. זאת הנקודה הראשונה. 

	לגבי הסוגייה הספציפית שמועלית פה היום, אנחנו מדברים על שירותי רפואת שיניים לבעלי מום מולד בלב. 

היו"ר דוד טל:

	אני פונה לנציגת משרד האוצר. אני רוצה לדעת מה העלות של ההצעה, מכיוון שעל-פי החוק אני חייב להודיע על כך במליאה. 

איריס גינזבורג:

	לפניי חוות דעת של ראש אגף בריאות השן, שעוד לא העביר לי את העלות. 

ויצמן שירי:

	 בפעם הקודמת אמרתם 40,000,000 שקלים. זרקתם מספר, ואני טוען שמדובר במיליונים בודדים. 

היו"ר דוד טל:

	מה העלות?


איריס גינזבורג:

	אין לנו אומדן עלות. למשרד הבריאות יש אומדן עלות, ואנחנו ניקח אותו ממנו. 

היו"ר דוד טל:

	למה הגעתם לישיבה לא מוכנים?	

איריס גינזבורג:

	לפניי תשובתו של מנהל אגף בריאות השן במשרד הבריאות, שעוד לא מעריך אומדן עלות, אבל אנחנו כמובן מבחינה עקרונית מתנגדים להצעה.

היו"ר דוד טל:

	אני לא מדבר כרגע על הבחינה העקרונית. אני שאלתי רק מה העלות של ההצעה, כי אני צריך לציין אותה. אני מבקש שגברתי תגיע להבא לכל הישיבות עם עלויות. 

איריס גינזבורג:

	בסדר. 

אוסנת לוכסנבורג:

	 אם נתייחס לסוגייה הספציפית, מבחינה מקצועית אנחנו סבורים שלמרות הצורך בטיפול אנטיביוטי במהלך טיפול שיניים למומי לב – טיפול שדרך אגב נמצא בסל וניתן היום – פרט לזה אין שוני מקצועי מהותי בין בעיות השיניים של אותה אוכלוסייה לבעיות השיניים של אוכלוסייה אחרת. אם תרצה הוכחה, יושבים פה גם נציגי ראש אגף בריאות השן, שיכולים לתת את הפירוט המדויק. 

	עקרונית, יש לנו אוכלוסיות אחרות שסובלות מבעיות ייחודיות וזקוקות לטיפולי שיניים מאד נרחבים, כמו: ילדים שעברו הקרנות בילדותם בגלל מחלת סרטן, עוד לפני שהתפתח המשנן הקבוע שלהם, ויש להם בעיות לאורך השנים. 

ויצמן שירי:

	 אין בעיה, נוסיף אותם. 

היו"ר דוד טל:

	האם אתה מוכן להוסיף אותם להצעת-החוק?

ויצמן שירי:

	 בוודאי. 

היו"ר דוד טל:

	אני רוצה שיירשם בפרוטוקול, שחבר-הכנסת שירי ויצמן מוכן להוסיף אותם להצעת-החוק. אני רוצה שתבין את משמעות הדברים שאתה אומר כרגע. ברגע שאתה מוסיף אותם להצעת-החוק, אתה מעלה את העלות, ואם העלות היא 40,000,000 שקל, היא תהיה עכשיו 80,000,000 שקל, ואז הצעת-החוק לא תתקבל. 


ויצמן שירי:

	אני אשיב אחרי שהיא תסיים את דבריה. 

אוסנת לוכסנבורג:

	 יש לנו נושאים, כמו: ילדים שנולדו עם חיך שסוע ומומים אחרים באזור הלסת, שגם להם יש בעיות שיניים ייחודיות. יש נושא של תפרים מושתלים, שעלולים להגיע לכישלון של השתלת האיבר שלהם. 

	בגלל שבעיות השיניים שלהם אינן ייחודיות דווקא להם, הטיפול שהם צריכים לקבל נמצא כבר בסל השירותים וניתן כבר – וזה הטיפול האנטיביוטי.

היו"ר דוד טל:

	משרד האוצר לא הגיש לנו עלות. 

אוסנת לוכסנבורג:

	 יש עלות. 

היו"ר דוד טל:

	עם כל הכבוד, עלויות אני מקבל ממשרד האוצר. נציגי משרד האוצר פעם אחר פעם מגיעים לוועדה הזאת ללא הכנת שיעורי-בית, ואני רואה את זה בחומרה. הערתי את תשומת לבו של שר האוצר לגבי מספר עובדים, נהגתי באורך רוח, והעברתי זאת לתשומת-לבו בלי להזכיר שמות של עובדים, כי אין לי עניין אישי לפגוע בעובד כזה או אחר, אבל אני רואה את זה בחומרה, שאתם ממשיכים להגיע ללא שיעורי-בית. דבר אלמנטרי כזה הייתם צריכים לדעת. 

	חבר-הכנסת ויצמן שירי, למה אנחנו צריכים לתמוך בהצעת-החוק הזאת?

ויצמן שירי:

	 אני אדבר בקצרה לעומת הדוברת הקודמת. את כל מה שהיא אמרה, היא אמרה גם בישיבה הקודמת. אני רק מצר על העניין, שאני ביקשתי להביא מומחה שהוא שם דבר במדינת-ישראל בתחום הקרדיולוגיה לילדים, והוא לא הוזמן. כנראה שהוא לא הוזמן על מנת שלא יהיה איזון בין המוזמנים. 

היו"ר דוד טל:

	ממש לא. אנחנו באנו לכאן בידיים נקיות ובתום לב. אתה צודק מבחינת הבקשה שלך. 

ויצמן שירי:

	 אני מבקש להצביע על הצעת-החוק. זרקו פה מספר, והעלות היא אפילו לא רבע מהסכום שנזרק. אני מוכן אפילו להגביל את הסכום לרבע מהסכום שהם זרקו, והם דיברו על 40,000,000 שקל. 

אני גם מוכן להגביל מראש את הגיל עד גיל 18. אני ראיתי ילדים שבגיל 12 עוקרים להם שיניים, כי הוריהם לא מסוגלים לעמוד ביוקר הטיפול. אני אומר יותר מזה, זה לא טיפול אנטיביוטי רגיל. 


היו"ר דוד טל:

	חבר-הכנסת שירי ויצמן, אנחנו נצביע על הצעת-החוק, ואנחנו רק נוסיף את ההגבלה עד גיל 18, ונכתוב: ילדים בעלי מום מולד בלב, שטרם מלאו להם 18 שנה.

יאיר פרץ:

	והוא גם אומר שהוא מוכן להגביל את עלות הצעת-החוק לרבע מהסכום. 

ויצמן שירי:

	אני מוכן להגביל את עלות הצעת-החוק ל-10,000,000 שקל, כי נזרק פה הסכום 40,000,000 שקל, שאין לו אחיזה במציאות. זאת שיטה ידועה של הבהלה.  

היו"ר דוד טל:

	המציע אומר שהוא מוכן להגביל את העלות ל-10,000,000 שקל. משרד האוצר כרגע לא נתן לנו עלות. המשרד ישלח לנו אומדן עלות. 

איריס גינזבורג:

	משדר האוצר מחזיק בנתונים של משרד הבריאות. 

היו"ר דוד טל:

	אנחנו עוברים להצבעה. מי בעד הצעתו של חבר-הכנסת שירי ויצמן? מי נגד? 

הצבעה
בעד – 3
נגד – אין
נמנעים – 1
הצעת-חוק ביטוח בריאות ממלכתי (תיקון – שירותי רפואת שיניים לבעלי מום מולד בלב), התשס"ב-2001, אושרה לקריאה ראשונה. 

היו"ר דוד טל:

	הצעת-החוק תועבר למליאת הכנסת. 

	תודה רבה, אני נועל את הישיבה. 

	הישיבה ננעלה בשעה 11:30





